Izjava Čakavskog sabora protiv regionalnog izjašnjavanja
Upravni odbor Čakavskog sabora na svojoj sjednici od 30. siječnja 1971. raspravljao je od odluci prema kojoj se u predstojećem popisu stanovništva uz nacionalno ustanovljuje i mogućnost regionalnog opredjeljivanja pučanstva.
Takvu alternativu upravni odbor Čakavskog sabora ocjenjuje kao apsurdnu i štetnu za sadašnji pozitivan razvoj međunacionalnih odnosa u Jugoslaviji, a i kao naučnu i nespojivu s lenjinističkom teorijom o nacionalnom pitanju. To načelo nema presedana u kulturnoj povijesti Evrope, a njegova primjena može dati pogrešne statističke podatke o nacionalnom sastavu stanovništva u našoj zemlji, a može poslužiti i kao sredstvo za najrazličitije spekulacije za štetu pojedinih naroda i narodnosti u Jugoslaviji.
Smatramo da popis stanovništva pod takvim okolnostima dopušta mogućnost da se u statistici krivo interpretira etnogenetička sinteza hrvatskog naroda. Ovakva načela stimuliraju pojavu zastarjelih autonomaško-separatističkih ideja koje se protive naprednim integracionim tokovima života, što ih potiče i usavršava na naš socijalistički razvitak.
Upravni odbor Čakavskog sabora stoga smatra da kompetentni organi moraju hitno ukinuti mogućnost regionalnog izjašnjavanja ili odgoditi popis stanovništva dok se koncepcije popisa temeljito ne pripreme u skladu s novim idejnim tokovima našeg društva.

20. stoljeće
Povijest